Γνωμοδότηση της Επιτροπής των Περιφερειών για την "Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών που αφορά 'μια στρατηγική πληροφόρησης και επικοινωνίας για την Ευρωπαϊκή Ένωση'"

(2003/C 73/13)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με μία στρατηγική πληροφόρησης και επικοινωνίας για την Ευρωπαϊκή Ένωση (COM(2002) 350 τελικό)·

έχοντας υπόψη την απόφαση της Ευρωπαϊκής Επιτροπής της 2ης Ιουλίου 2002 να ζητήσει τη γνωμοδότηση της ΕΤΠ σχετικά με το εν λόγω θέμα, βάσει του άρθρου 265, εδάφιο 1, της Συνθήκης ΕΚ·

έχοντας υπόψη την απόφαση του Προεδρείου της, της 14ης Μαΐου 2002, να ζητήσει από την Επιτροπή Συνταγματικών Θεμάτων και Ευρωπαϊκής Διακυβέρνησης να γνωμοδοτήσει επί του θέματος, σύμφωνα με την πέμπτη παράγραφο του άρθρου 265 της Συνθήκης περί ιδρύσεως της Ευρωπαϊκής Κοινότητας·

έχοντας υπόψη το "Πρωτόκολλο για τις μορφές συνεργασίας μεταξύ της Ευρωπαϊκής Επιτροπής και της Επιτροπής των Περιφερειών" που υπογράφηκε από τους προέδρους των δύο οργάνων στις 20 Σεπτεμβρίου 2001 (DI CdR 81/2001 rev.)·

έχοντας υπόψη την ανακοίνωση της Ευρωπαϊκής Επιτροπής για "Νέο πλαίσιο συνεργασίας σε δραστηριότητες της πολιτικής της Ευρωπαϊκής Ένωσης στον τομέα της πληροφόρησης και επικοινωνίας" (COM(2001) 354 τελικό)·

έχοντας υπόψη το ψήφισμα του Ευρωπαϊκού Κοινοβουλίου της 13ης Μαρτίου 2002 σχετικά με την "Ανακοίνωση της Επιτροπής για ένα νέο πλαίσιο συνεργασίας σε δραστηριότητες της πολιτικής της Ευρωπαϊκής Ένωσης στον τομέα της πληροφόρησης και επικοινωνίας" (C5-0465)·

έχοντας υπόψη τη γνωμοδότησή της, της 13ης Μαρτίου 2002, σχετικά με τη Λευκή Βίβλο για την Ευρωπαϊκή Διακυβέρνηση και σχετικά με την "Ανακοίνωση της Επιτροπής για ένα νέο πλαίσιο συνεργασίας σε δραστηριότητες της πολιτικής της Ευρωπαϊκής Ένωσης στον τομέα της πληροφόρησης και επικοινωνίας" (CdR 103/2001 fin)(1)·

έχοντας υπόψη το σχέδιο γνωμοδότησής της (CdR 124/2002 rev.) που εγκρίθηκε στις 4 Οκτωβρίου από την επιτροπή "Συνταγματικών Θεμάτων και Ευρωπαϊκής Διακυβέρνησης" (εισηγήτρια: η κα du Granrut (ΓΑΛ-ΕΛΚ), μέλος του Περιφερειακού Συμβουλίου της Πικαρδίας)·

εκτιμώντας ότι το σύνολο των σφυγμομετρήσεων και των ερευνών της κοινής γνώμης καταδεικνύει εντυπωσιακή άγνοια των πολιτών σχετικά με την Ευρωπαϊκή Ένωση·

εκτιμώντας ότι η εν λόγω άγνοια δεν είναι δυνατό να διαιωνιστεί ενόψει μάλιστα της διεύρυνσης της Ευρωπαϊκής Ένωσης και των θεσμικών μεταρρυθμίσεων που ενδέχεται να προτείνει η Συνέλευση για το μέλλον της Ευρωπαϊκής Ένωσης·

εκτιμώντας ότι η νομιμοποίηση της Ευρωπαϊκής Ένωσης θα επιτευχθεί μόνον όταν οι πολίτες αποδεχθούν τις πολιτικές της·

εκτιμώντας ότι οι δράσεις πληροφόρησης που έχουν αναληφθεί έως σήμερα από τα ευρωπαϊκά θεσμικά όργανα δεν είχαν τα αναμενόμενα αποτελέσματα·

εκτιμώντας ότι επείγει η υλοποίηση μίας ενεργούς πολιτικής της Ευρωπαϊκής Ένωσης στον τομέα της επικοινωνίας, η οποία θα μεταδίδει ένα κοινό μήνυμα και θα διαμορφώνει μία συγκεκριμένη εικόνα της Ευρωπαϊκής Ένωσης·

εκτιμώντας ότι η πολιτική αυτή απαιτεί την υλοποίηση καινοτόμου στρατηγικής τόσο σε επίπεδο συντονισμού και θεμάτων που θα εξεταστούν όσο και σε επίπεδο τεχνικών που θα χρησιμοποιηθούν και μέσων ενημέρωσης που θα κινητοποιηθούν·

εκτιμώντας ότι η εν λόγω πολιτική πληροφόρησης και επικοινωνίας τίθεται πρωτίστως στην υπηρεσία του πολίτη και πρέπει να βοηθήσει τους πολίτες να συνειδητοποιήσουν την ευρωπαϊκή διάσταση της ιθαγένειάς τους·

κατά την 47η σύνοδο της 20ής και 21ης Νοεμβρίου 2002, (συνεδρίαση της 21ης Νοεμβρίου) υιοθέτησε ομόφωνα την ακόλουθη γνωμοδότηση.

1. Απόψεις της Επιτροπής των Περιφερειών

1.1. Γενικές θεωρήσεις σχετικά με την επικοινωνία και την πληροφόρηση στην Ευρωπαϊκή Ένωση

Η Επιτροπή των Περιφερειών

1.1.1. εκφράζει την ικανοποίησή της για τις προσπάθειες που κατέβαλε η Ευρωπαϊκή Επιτροπή όσον αφορά μία γενική και συνεκτική στρατηγική πληροφόρησης και επικοινωνίας της Ευρωπαϊκής Ένωσης, η οποία να στοχεύει στην πλήρη, αντικειμενική και αξιόπιστη πληροφόρηση, έτσι ώστε οι ευρωπαίοι πολίτες να διαμορφώνουν θετική γνώμη για την ίδια,

1.1.2. προσυπογράφει τις αρχές στις οποίες θεμελιώνεται η ανακοίνωση της Επιτροπής, εφεξής "η έκθεση", δηλαδή ότι η ανάπτυξη της στρατηγικής αυτής αποτελεί προϋπόθεση για την επιτυχία των πολιτικών της Ευρωπαϊκής Ένωσης, και ότι πρέπει να υλοποιηθεί ένα νέο επικοινωνιακό πνεύμα με βάση τις ανάγκες των πολιτών και όχι μόνο τις ανάγκες των θεσμικών οργάνων,

1.1.3. υιοθετεί επίσης τους στόχους που διατυπώνονται στην έκθεση: οικοδόμηση μίας αναβαθμισμένης εικόνας της Ευρωπαϊκής Ένωσης, μίας Ένωσης με συναίσθηση των υποχρεώσεών της απέναντι στον κόσμο, δημοκρατικής, υπεύθυνης και νόμιμης στη συνείδηση 500 εκατομμυρίων πολιτών,

1.1.4. εκτιμά το μέγεθος του έργου που πρέπει να επιτελεστεί και επιθυμεί να συμβάλει στην επιτυχία του με ορισμένες παρατηρήσεις και προτάσεις. Προκειμένου να θεμελιώσει καλύτερα τη συμβολή της στην πρωτοβουλία της Ευρωπαϊκής Επιτροπής για μία στρατηγική πληροφόρησης και επικοινωνίας της Ευρωπαϊκής Ένωσης, θέλησε να προβεί στην ανάλυση της φύσης και του ρόλου της επικοινωνίας σε σχέση με την πληροφόρηση,

1.1.5. εκτιμά ότι η επικοινωνία δεν συνιστά πληροφόρηση, αλλά αναπόσπαστο μέρος αυτής, διότι είναι συγχρόνως αίτιο και αιτιατό. Η πληροφόρηση παρέχει τη γνώση, ενώ η επικοινωνία δημιουργεί μία συναισθηματική σχέση με τον παραλήπτη του μηνύματος. Στον ορισμό της έννοιας "επικοινωνία" πρέπει να περιλαμβάνεται ο "διάλογος", γεγονός που συνεπάγεται την συνεκτίμηση της άποψης των πολιτών.

1.1.6. θεωρεί ότι για να είναι αποτελεσματική, η επικοινωνία πρέπει να πληροί ορισμένους κανόνες δράσης:

- η επικοινωνία πρέπει να λαμβάνει υπόψη το κοινωνικοοικονομικό πλαίσιο εντός του οποίου λαμβάνει χώρα το μήνυμα, καθώς και τις αντιληπτικές συνήθειες του πολίτη που λειτουργούν με τον ίδιο τρόπο για όλα τα μηνύματα είτε εμπορικής είτε πολιτικής φύσεως,

- η επικοινωνία πρέπει να επιδιώκει τη δημιουργία θετικής σχέσης με τον πολίτη· ο πολίτης πρέπει να αισθάνεται ότι το μήνυμα τον αφορά προσωπικά και να επιθυμεί να προσλάβει την πληροφορία που αυτό περιέχει. Επίσης, πρέπει να επιθυμεί να μάθει περισσότερα ή να συζητήσει σχετικά με την πληροφορία. Η επικοινωνία απαιτεί την ανταπόκριση των παραληπτών,

- η επικοινωνία πρέπει να παρέχει σημεία αναφοράς, ώστε να γίνεται κατανοητό το μήνυμα· κατ' αυτόν τον τρόπο δίδει νόημα στην πληροφόρηση. Στην προκειμένη περίπτωση, η επικοινωνία θα καταστήσει κατανοητή και αξιόπιστη την ύπαρξη και τη λειτουργία της Ευρωπαϊκής Ένωσης,

- τέλος, η επικοινωνία απαιτεί τη μετάδοση απλών και συγκεκριμένων μηνυμάτων· ως προς αυτό, η επικοινωνία αποτελεί σημαντική παράμετρο για την αξιολόγηση του βάσιμου της απόφασης που θα μεταδοθεί. Πράγματι, απόφαση που δεν μπορεί να μεταδοθεί είναι κακή απόφαση. Για το λόγο αυτό, η επικοινωνία δεν μπορεί να κατέχει υποδεέστερη θέση, αντιθέτως αποτελεί μέρος της θεσμικής διαδικασίας λήψης αποφάσεων.

Αυτές είναι οι βασικές θεωρήσεις που θέλησε να χρησιμοποιήσει η Επιτροπή των Περιφερειών στην προβληματική της πληροφόρησης και της επικοινωνίας της Ευρωπαϊκής Ένωσης, οι οποίες αποτέλεσαν κατευθυντήριες γραμμές για την εκπόνηση των παρατηρήσεων και των προτάσεων της Επιτροπής.

1.2. Παρατηρήσεις σχετικά με τις προτάσεις της Επιτροπής για μία στρατηγική πληροφόρησης και επικοινωνίας για την Ευρωπαϊκή Ένωση

Η Επιτροπή των Περιφερειών

1.2.1. αναγνωρίζει ότι, σήμερα, εν όψει της διεύρυνσης και στο πλαίσιο της παγκοσμιοποίησης της οικονομίας, η κατάσταση της Ευρωπαϊκής Ένωσης είναι περίπλοκη, οι δε πολίτες της αισθάνονται ότι αγνοούν το ρόλο και τη λειτουργία της. Ωστόσο, διαπιστώνει ότι, από τις έρευνες κοινής γνώμης του Ευρωβαρομέτρου, προκύπτει ότι οι πολίτες φαίνεται να έχουν θετικές προσδοκίες όσον αφορά την Ένωση, σχετικά με πολύ συγκεκριμένα θέματα που άπτονται της καθημερινής ζωής τους, της οικονομικής ανάπτυξης, της αλληλεγγύης, της προστασίας του περιβάλλοντος ή της δράσης της Ένωσης ανά τον κόσμο. Συνάγεται, επίσης, ότι οι πολίτες επιθυμούν πραγματικά να δουν την Ευρώπη να διαδραματίζει σημαντικό ρόλο στην παγκόσμια σκηνή. Οι προσδοκίες αυτές παρέχουν αδιαμφισβήτητα την ευκαιρία να υλοποιηθεί μία πολιτική της Ευρωπαϊκής Ένωσης στον τομέα της πληροφόρησης και της επικοινωνίας, η οποία βασίζεται στο διάλογο με τους πολίτες και στην ικανότητά τους να συμμετέχουν στο δημόσιο διάλογο. Η Ένωση πρέπει οπωσδήποτε να ανταποκριθεί στις εν λόγω προσδοκίες για τους εξής τρεις λόγους: υποβάθμιση της συμμετοχής στις ευρωπαϊκές διαβουλεύσεις, επικείμενη διεύρυνση και η υπό εξέλιξη μεταρρύθμιση των θεσμικών οργάνων, το προσεχές στάδιο της οποίας θα είναι η δημοσίευση των αποτελεσμάτων των εργασιών της Συνέλευσης,

1.2.2. συνάγει ότι η Ένωση είναι σε θέση να επεξεργαστεί και να διαδώσει προσαρμοσμένα και στοχοθετημένα μηνύματα, και να δημιουργήσει εταιρική σχέση τόσο με τα θεσμικά όργανα της Ένωσης όσο και με τα κράτη μέλη, εφιστά ωστόσο την προσοχή της Επιτροπής στο γεγονός ότι ένα μήνυμα, για να είναι αξιόπιστο, πρέπει να είναι σαφές και να αντικατοπτρίζει την απλότητα των διαδικασιών λήψης αποφάσεων και ανάληψης δράσεων από τις οποίες απορρέει. Με άλλα λόγια, η κατανομή των ευθυνών μεταξύ των θεσμικών οργάνων της Ένωσης καθώς και μεταξύ των υφιστάμενων και των μελλοντικών κρατών μελών και των οργανισμών τοπικής αυτοδιοίκησης και περιφερειακής διοίκησης πρέπει να συνοδεύεται από αποφασιστικές προσπάθειες, ώστε η διαδικασία λήψης αποφάσεων να απλοποιηθεί και να καταστεί πιο κατανοητή και η δράση πληροφόρησης και επικοινωνίας να είναι πιο αποτελεσματική και να διενεργείται κατά τρόπο συνεκτικό από όλα τα θεσμικά όργανα. Συνεπώς, στην επείγουσα συγκυριακή ανάγκη επικοινωνίας της Ένωσης προστίθεται η επείγουσα διαρθρωτική ανάγκη απλοποίησης της λειτουργίας των θεσμικών οργάνων της,

1.2.3. θεωρεί ότι η εν λόγω έκθεση ορθώς ισχυρίζεται ότι η πραγματική επικοινωνία της Ευρωπαϊκής Ένωσης δεν μπορεί να περιορίζεται στην απλή διάδοση της πληροφορίας, αλλά αντιθέτως πρέπει να προσδίδει νόημα στην πληροφορία, να την καθιστά κατανοητή, να προβάλει τις αποστολές και τη δράση της Ένωσης και να θέτει τις βάσεις για έναν εποικοδομητικό διάλογο με την κοινή γνώμη των κρατών μελών της, πράγμα που συμφωνεί με το γενικό πλαίσιο αναφοράς που περιγράφεται στο σημείο 1. Ωστόσο, η έκθεση τονίζει κυρίως την αναγκαία γνώση των θεσμικών δομών της Ένωσης και της λειτουργίας αυτών. Έτσι, πραγματοποιείται η μετάβαση από τη μετάδοση μίας ιδέας/ενός σχεδίου - όπως η αναγκαιότητα ενοποίησης της Ευρώπης ως νέας δύναμης για τους πολίτες της Ένωσης στη δύσκολη και ελάχιστα ελκυστική διασάφηση των θεσμικών οργάνων και του έργου τους. Η εν λόγω διασάφηση πρέπει στο μέλλον να εντάσσεται στο πλαίσιο της απλοποίησης των οργάνων, προκειμένου να διασφαλίζεται καλύτερη επικοινωνία. Εάν η Ευρωπαϊκή Ένωση επιθυμεί να εμφανίζεται ως η προστιθέμενη αξία που θα αντιμετωπίσει τις προκλήσεις τόσο της διεύρυνσης και της νομισματικής και οικονομικής πολιτικής στην ευρωπαϊκή ήπειρο όσο και της σημαντικής θέσης που κατέχει στην παγκοσμιοποίηση, οφείλει κατά πρώτο λόγο να προσελκύσει τους πολίτες προβάλλοντας τη δράση της προς όφελος της προσωπικής ανέλιξής τους, ώστε να επιτύχει τη συναίνεσή τους και να κινητοποιήσει τις δυνάμεις τους για να λαμβάνουν μέρος στο δημόσιο διάλογο,

1.2.4. εκφράζει τη λύπη της για το γεγονός ότι η εν λόγω έκθεση, η οποία υπογραμμίζει την ανάγκη για μία νέα προσέγγιση όσον αφορά την πληροφόρηση και την επικοινωνία, δεν συνάγει, καθώς φαίνεται, όλα τα συμπεράσματα. Αναφέρεται στην ανάγκη επεξεργασίας και διάδοσης μηνυμάτων προσαρμοσμένων και στοχοθετημένων σε πρωτεύοντα θέματα πληροφόρησης, τα οποία θα έχουν εκπαιδευτικό χαρακτήρα όσον αφορά το ρόλο και τις αποστολές της Ένωσης. Η αντίληψη αυτή, η οποία βασίζεται περισσότερο στην πληροφόρηση και λιγότερο στην επικοινωνία, φαίνεται περιοριστική σε σχέση τόσο με τη βούληση για διάλογο και για ανταπόκριση στις συγκεκριμένες ανησυχίες των πολιτών όσο και με την αναφορά σε μία ευρωπαϊκή διακυβέρνηση πιο συναινετική και με περισσότερο σεβασμό της ταυτότητάς τους. Η άλλη διάσταση αυτής της νέας προσέγγισης αφορά το ρόλο των κρατών μελών που παρεμβαίνουν ως φορείς χάραξης και υλοποίησης της στρατηγικής επικοινωνίας,

1.2.5. εκτιμά ότι ο σεβασμός της αρχής της επικουρικότητας δεν σημαίνει ότι η Ένωση οφείλει να βασίζεται μόνο στα εθνικά δίκτυα για να μεταβιβάζει το μήνυμά της. Για να υπάρχει και να είναι νόμιμη στη συνείδηση των πολιτών, οφείλει να διαθέτει συγκεκριμένη επικοινωνία με δικά της δίκτυα, και να συντονίζει τις ενέργειές της με τα εθνικά και περιφερειακά δίκτυα. Επομένως, για την επιτυχή εφαρμογή της στρατηγικής επικοινωνίας, κρίνεται απαραίτητη η εντατικότερη συνεργασία των ευρωπαϊκών θεσμικών οργάνων με τις ευρωπαϊκές τοπικές και περιφερειακές αρχές με τη μορφή μιας έντονης ισότιμης εταιρικής σχέσης. Συνεπώς, χρειάζεται να συμφωνηθούν μέτρα και πρωτοβουλίες με τις εθνικές, τοπικές και περιφερειακές αρχές των κρατών μελών. Τούτες αφορούν ειδικότερα την κοινή σύλληψη των μέτρων καθώς και την απλουστευμένη διαδικασία χρηματοδότησης με τη βοήθεια των αντιπροσωπειών της Επιτροπής,

1.2.6. θεωρεί ότι μολονότι, σύμφωνα με την έκθεση, είναι απαραίτητο να εκπονήσει η Ένωση το δικό της σώμα μηνυμάτων γύρω από ένα κοινό σύστημα αναφοράς και μία κατευθυντήρια γραμμή, τα μηνύματα που διατυπώνονται διαπνέονται υπέρ το δέον από θεσμικές ανησυχίες για να ανταποκρίνονται στις προσδοκίες των πολιτών και να ξεκινήσει ο ευκταίος από την έκθεση διάλογος,

1.2.7. διαπιστώνει ότι οι έρευνες της κοινής γνώμης σχετικά με τις κυρίαρχες αξίες των ευρωπαίων πολιτών καταδεικνύουν αύξηση της εξατομίκευσης, δηλαδή της ικανότητας κάθε ατόμου να προβαίνει σε επιλογές που ωφελούν την προσωπική ανέλιξή του στην οικογένεια, στην εργασία και στις δραστηριότητες αναψυχής, και δεκτικότητα στις αξίες της αλληλεγγύης και της ασφάλειας, δηλαδή την επιθυμία να διαβιώνει σε ένα χώρο ελευθερίας, δικαιοσύνης και ανεκτικότητας. Για να αντιμετωπιστεί η εξατομίκευση, οι πολιτικοί φορείς έχουν υποχρέωση να ξεκινήσουν την δημόσια συζήτηση και, με τον τρόπο αυτό, να συνδράμουν τους πολίτες στις επιλογές τους. Πρέπει να εκδηλώνουν την προσήλωσή τους στην εξυπηρέτηση του πολίτη και την επαγρύπνησή τους όσον αφορά την εκπροσώπηση των συμφερόντων τους και της διαφορετικότητας τους σε εθνικό και περιφερειακό επίπεδο. Προκειμένου να ανταποκρίνεται στις αξίες της αλληλεγγύης και της ασφάλειας, η Ένωση πρέπει να βασίζεται στο περιεχόμενο του Χάρτη των Θεμελιωδών Δικαιωμάτων και να τονίζει την ικανότητα δράσης της ως εξισορροπητικού παράγοντα στην παγκόσμια σκηνή. Στην προκειμένη περίπτωση, παρέχεται η δυνατότητα στην Ευρωπαϊκή Ένωση να εμφανιστεί ως η μοναδική πολιτική οντότητα ικανή να επιτύχει τους στόχους αυτούς. Αυτός ο τομέας δράσης, αλλά και επικοινωνίας, αξίζει να αναπτυχθεί,

1.2.8. εφιστά, εξάλλου, την προσοχή της Επιτροπής σε τρία θέματα που χρήζουν απαραιτήτως εκτενούς αναφοράς στην έκθεση:

- στην έκθεση γίνεται συχνή αναφορά στη διεύρυνση, όσον αφορά την αναγκαιότητα και τη νομιμότητά της· ωστόσο, η διεύρυνση δεν είναι επαρκώς ενσωματωμένη στην προβληματική που εξετάζει το μέλλον της Ευρώπης και τα μέτρα που πρέπει να ληφθούν σε πολιτικό και θεσμικό επίπεδο. Πρόκειται για μία από τις αποστολές της Συνέλευσης για το μέλλον της Ευρωπαϊκής Ένωσης,

- γενικά, η Συνέλευση για το μέλλον της Ευρωπαϊκής Ένωσης αποτελεί μείζον γεγονός σε επίπεδο επικοινωνίας, τόσο ως προς τη σύνθεσή της και τη μέθοδο εργασίας της όσο και λόγω των προτάσεων που αναμένονται από αυτή. Παρόλα αυτά δεν προβάλλεται επαρκώς στη διατυπωθείσα στρατηγική,

- τέλος, σε εσωτερικό επίπεδο, η άμεση και έμμεση προστιθέμενη αξία των Διαρθρωτικών Ταμείων για το σύνολο των ευρωπαίων πολιτών δεν αξιοποιείται κατάλληλα, μολονότι τα κριτήρια χρήσης των εν λόγω ταμείων, όπως εκείνων της κοινής γεωργικής πολιτικής, αναμένεται να γνωρίσουν ριζικές μεταρρυθμίσεις στο προσεχές μέλλον,

1.2.9. εκτιμά ότι, αφ' ης στιγμής η Διοργανική ομάδα πληροφόρησης (ΔΟΠ) καθόρισε τα πρωτεύοντα θέματα και τη στρατηγική, τίθεται το ζήτημα να γνωρίζουμε ποια μέσα θα χρησιμοποιηθούν για να διασφαλισθεί η υλοποίηση του προγράμματος πληροφόρησης και επικοινωνίας, ώστε να επιτευχθεί η μέγιστη δυνατή απήχηση τόσο μεταξύ του "ενημερωμένου" κοινού και φορέα διαμόρφωσης της κοινής γνώμης όσο και μεταξύ του ευρύτερου κοινού. Το ζήτημα αυτό δεν διέλαθε της προσοχής της Επιτροπής, η απάντησή της όμως, ή μάλλον οι απαντήσεις της, οι οποίες λαμβάνουν υπόψη τα προηγούμενα προγράμματα και τις πολιτικές και θεσμικές επιταγές, θα μπορούσαν να αποστασιοποιηθούν περισσότερο από αυτά και να είναι πιο φιλόδοξες. Κατ' αυτόν τον τρόπο το πρόγραμμα Prince, καθώς και οι δράσεις "Πρώτα οι πολίτες" και "Ας οικοδομήσουμε μαζί την Ευρώπη", πρέπει να θεωρούνται σημεία αναφοράς για μεγαλύτερης εμβέλειας δράσεις και στρατηγική. Ο προτεινόμενος μηχανισμός αναθέτει την πολιτική ευθύνη στη ΔΟΠ και την επιχειρησιακή ευθύνη στην Επιτροπή. Ωστόσο, φαίνεται ότι η Ομάδα για την Πληροφόρηση του Συμβουλίου και οι κοινοβουλευτικές επιτροπές εμπλέκονται επίσης στον καθορισμό της στρατηγικής επικοινωνίας ανά θέμα, γεγονός που ενδέχεται να δυσχεράνει την υλοποίηση της στρατηγικής που καθόρισε η ΔΟΠ,

1.2.10. υπενθυμίζει, επιπλέον, ότι επιθυμεί και προτίθεται να παρέχει στη ΔΟΠ τις πλέον ακριβείς και ειδικές γνώσεις της σχετικά με τις ανάγκες και τις προσδοκίες των πολιτών, κατά τον καθορισμό των θεμάτων και της στρατηγικής,

1.2.11. εκτιμά ότι, σύμφωνα με την έκθεση, η αποτελεσματικότητα των κέντρων και των δικτύων ευρωπαϊκής πληροφόρησης που θα χρησιμοποιηθούν για την υλοποίηση του σχεδίου δράσης για την πληροφόρηση και την επικοινωνία δεν επιβεβαιώνεται. Τα υφιστάμενα δίκτυα και κέντρα πρέπει να βελτιωθούν ή ακόμη να αναδιοργανωθούν, ώστε να ανανεωθεί η σχέση των πολιτών με την Ευρωπαϊκή Ένωση,

1.2.12. εκφράζει τη λύπη της για το γεγονός ότι μεταξύ των κέντρων ευρωπαϊκής πληροφόρησης δεν αναφέρονται ούτε οι οργανισμοί τοπικής αυτοδιοίκησης και περιφερειακής διοίκησης, οι οποίοι διαθέτουν μέσα πληροφόρησης και επικοινωνίας με απαράβλητη "κλαδική διάρθρωση" και απολαύουν της εμπιστοσύνης των πολιτών, ούτε τα κέντρα ενημέρωσης, τα ευρωπαϊκά κέντρα ενημέρωσης, τους Οίκους της Ευρώπης και τις Αντιπροσωπείες, διότι με αξιόπιστα μηνύματα που μεταφέρουν, διευκολύνουν τον επιζητούμενο διάλογο με τους πολίτες,

1.2.13. εκφράζει επίσης τη λύπη της για τις ελάχιστες αναφορές στα εκπαιδευτικά ιδρύματα της μέσης, επαγγελματικής και ανώτατης εκπαίδευσης, τα οποία αποτελούν κύριες διόδους πρόσβασης στους νέους. Η ΕΤΠ συμφωνεί με την Επιτροπή ότι για να αναπτυχθεί αποτελεσματικά η νέα στρατηγική, προέχει να πραγματοποιούνται οι εργασίες όσο το δυνατόν εγγύτερα στους αποδέκτες της πληροφόρησης και να λαμβάνεται υπόψη ότι οι νέοι αποτελούν σημαντική ομάδα στόχο της πληροφόρησης. Κατά συνέπεια, είναι ευκταία η άμεση επαφή με τα εκπαιδευτικά ιδρύματα σε όλη τη διάρκεια των διεργασιών για την διαμόρφωση της νέας στρατηγικής (μελέτη, απόφαση και εκτέλεση) και όχι μόνον ως σύνδεσμος κατά την τελική φάση.

1.2.14. θεωρεί, τέλος, ότι ο ρόλος των μέσων ενημέρωσης, παραδοσιακών (Τύπος, ραδιόφωνο, τηλεόραση) ή νέων (Διαδίκτυο, ιστοθέσεις ...), δεν προβάλλεται επαρκώς. Η χρήση των μέσων πρέπει να προσδιορίζεται από τους αρμόδιους τεχνικούς φορείς. Υπενθυμίζει ότι πρέπει να αναπτυχθούν οι δυνατότητες των νέων τεχνικών επικοινωνίας, με στόχο τον άμεσο διάλογο της Ένωσης με τους πολίτες της Ευρώπης και ιδίως τους νέους.

2. Συστάσεις της Επιτροπής των Περιφερειών

Η Επιτροπή των Περιφερειών

2.1. έχει επίγνωση των περιορισμών που επιδρούν στη στρατηγική πληροφόρησης και επικοινωνίας της Ευρωπαϊκής Ένωσης. Δίχως να παραγνωρίζει τους περιορισμούς αυτούς, η Επιτροπή είναι απολύτως πεπεισμένη για τον επείγοντα χαρακτήρα και για τη σπουδαιότητα της στρατηγικής όσον αφορά το πολιτικό μέλλον της Ευρωπαϊκής Ένωσης· ως εκ τούτου, οι προτάσεις της θέτουν ως στόχο να ανταποκριθούν στις επιταγές του δυναμισμού και της συνέργειας για τις οποίες γίνεται λόγος στην έκθεση καθώς και να καταστήσουν τη στρατηγική καλύτερα θεμελιωμένη, πιο λειτουργική και πιο αποτελεσματική.

2.2. Περιγραφή της κατάστασης:

2.2.1. διαπιστώνει ότι οι σφυγμομετρήσεις και οι έρευνες της κοινής γνώμης καταδεικνύουν απώλεια ενδιαφέροντος για την πολιτική, άγνοια της πραγματικότητας της Ένωσης μεταξύ των σημερινών και μελλοντικών πολιτών της, αλλά και θετικές προσδοκίες όσον αφορά την Ευρωπαϊκή Ένωση. Η ανταπόκριση στις εν λόγω προσδοκίες ενυπάρχει στις πολιτικές δράσεις της Ένωσης: η επιτυχία της εισαγωγής του ευρώ αποτελεί θετικό παράδειγμα πολιτικής πρωτοβουλίας για την αντιμετώπιση ενός οικονομικού προβλήματος,

2.2.2. θεωρεί ότι η Ένωση οφείλει να βοηθήσει τους πολίτες να συνειδητοποιήσουν ότι οι πολιτικές πρωτοβουλίες της εξυπηρετούν τα οικονομικά, κοινωνικά και πολιτιστικά συμφέροντά τους καθώς και τα συμφέροντά τους όσον αφορά την εσωτερική ασφάλεια και τις φιλοδοξίες τους σε παγκόσμιο επίπεδο,

2.2.3. προτείνει να ζητήσει η Επιτροπή από τα όργανα του Ευρωβαρομέτρου ένα συγκεφαλαιωτικό σημείωμα σχετικά με όλες τις διαθέσιμες μελέτες και τις έρευνες που έχουν διενεργήσει όσον αφορά την εικόνα που έχουν οι πολίτες για την Ένωση και τις προσδοκίες τους σχετικά με τη λειτουργία και τις δράσεις της. Το εν λόγω σημείωμα θα μπορέσει να χρησιμεύσει ως βάση για τους προβληματισμούς και τις επιλογές της ΔΟΠ,

2.2.4. ζητεί, σε κάθε περίπτωση, να συμμετέχει ως πλήρες μέλος στην ομάδα προβληματισμού της ΔΟΠ για τη χάραξη της στρατηγικής και την υλοποίηση του προγράμματος πληροφόρησης και επικοινωνίας, προκειμένου να εμπλακούν ενεργά οι οργανισμοί τοπικής αυτοδιοίκησης και περιφερειακής διοίκησης που εκπροσωπεί. Θεωρεί ότι το περιφερειακό και τοπικό επίπεδο επικοινωνίας είναι το μόνο που επιτρέπει ταχεία αναδρομή στην πληροφορία και κινητοποίηση των ατομικών δυνάμεων, ώστε να διασφαλίζεται το δημοκρατικό αποτέλεσμα του προγράμματος.

2.3. Όσον αφορά τη στρατηγική, η Επιτροπή των Περιφερειών επικεντρώνεται σε δύο βασικές πτυχές: τα θέματα επικοινωνίας και τους στόχους.

2.3.1. ασπάζεται πλήρως, όσον αφορά τα θέματα επικοινωνίας, την αρχή σχεδιασμού μίας κατευθυντήριας γραμμής για τη συνεπή μετάδοση μηνυμάτων. Αντιθέτως, εκφράζει αμφιβολίες σχετικά με τις προτεινόμενες έννοιες που θα διατυπωθούν στη στρατηγική,

2.3.2. θεωρεί ότι η Ευρωπαϊκή Ένωση συνιστά προστιθέμενη αξία. Πρόκειται για την κατευθυντήρια γραμμή στην οποία πρέπει να προστεθούν οι κατωτέρω βασικές ιδέες, οι οποίες προκύπτουν από τις αξίες που κυριαρχούν στη συνείδηση των ευρωπαίων πολιτών:

- επιδίωξη ισορροπίας μεταξύ της οικονομικής δραστηριότητας και της ασφάλειας των ατόμων,

- σεβασμός των διαφορετικών πολιτισμών, εθνοτήτων και θρησκειών,

- προσδοκία να διαδραματίσει η Ένωση πολιτικό ρόλο σε παγκόσμιο επίπεδο,

- διαφύλαξη της ειρήνης τόσο στο εσωτερικό όσο και στο εξωτερικό,

2.3.3. εκτιμά ότι οι ανωτέρω τέσσερις διαστάσεις της προστιθέμενης αξίας της Ένωσης πρέπει να διαμορφώνουν τη βάση, επί της οποίας θα διατυπωθούν τα κύρια θέματα επικοινωνίας της Ένωσης,

2.3.4. προτείνει ορισμένα θέματα που θεωρεί ότι ανταποκρίνεται περισσότερο στις προσδοκίες των πολιτών. Υπενθυμίζει ότι η επικοινωνία της Ένωσης σχετικά με τα εν λόγω θέματα θα παρέχει την ευκαιρία να βιώνονται οι προαναφερθείσες αξίες, θα πρέπει να αποφεύγει τις αφηρημένες και ελάχιστα υποκινητικές δηλώσεις αρχών, και κυρίως θα πρέπει να χρησιμοποιεί συγκεκριμένα παραδείγματα που θα ενισχύουν την αξιοπιστία και τη νομιμότητα της δράσης της Ένωσης στη συνείδηση των πολιτών. Το ζητούμενο είναι η συναίνεση των πολιτών στα σχέδια της Ένωσης.

α) Τα θέματα, με τα οποία θα καταδειχθεί ότι η παρούσα δράση της Ένωσης τελεί ήδη στην υπηρεσία των πολιτών, είναι τα εξής:

- ο σημερινός και μελλοντικός ρόλος των διαρθρωτικών ταμείων και της ΚΓΠ,

- τα οφέλη από την εισαγωγή του ευρώ στα κράτη μέλη που συμμετέχουν στη ζώνη του ευρώ,

- οι συνέπειες της πολιτικής ανταγωνισμού στην προστασία των καταναλωτών,

- η ελεύθερη κυκλοφορία των προσώπων,

- η προστασία του περιβάλλοντος και η αειφόρος ανάπτυξη.

β) Τα θέματα, με βάση τα οποία θα χαραχθούν οι μελλοντικές κατευθύνσεις και προκλήσεις, είναι τα εξής:

- η διεύρυνση με επικέντρωση τόσο στις προσπάθειες που καταβάλλουν οι υποψήφιες χώρες όσο και στα μέτρα εσωτερικής ασφάλειας που πρέπει να λάβει η Ένωση,

- το μέλλον της Ένωσης που συνδέεται με τις εργασίες της Συνέλευσης και που μπορεί να οδηγήσει σε ένα Σύνταγμα της Ευρωπαϊκής Ένωσης,

- η πολιτική εξέλιξη της Ένωσης με τη μεταρρύθμιση των θεσμικών οργάνων της και την υλοποίηση των αρμοδιοτήτων της,

2.3.5. υπενθυμίζει, όσον αφορά τους στόχους, ότι η στρατηγική πληροφόρησης και επικοινωνίας δεν πρόκειται να επιτύχει τον επιδιωκόμενο στόχο, εάν οι υπεύθυνοι των οργανισμών τοπικής αυτοδιοίκησης και περιφερειακής διοίκησης και των εταίρων τους, δεν θεωρούνται βασικά κέντρα ευρωπαϊκής πληροφόρησης με βάση επίσης τα εξαιρετικά αποτελέσματα που έχουν επιτευχθεί εκεί που δοκιμάστηκε ήδη η εν λόγω εταιρική σχέση, όπως στην περίπτωση των δικτύων (ΙΡΕ, Carrefour, τα κέντρα ενημέρωσης, τα ευρωπαϊκά κέντρα ενημέρωσης, τους Οίκους της Ευρώπης κ.λπ.), και εάν δεν τους παρέχεται κάποιο περιθώριο ελευθερίας, ούτως ώστε να προσαρμόζουν τα μηνύματα στο κοινό με το οποίο έρχονται καθημερινά σε επαφή και το οποίο τους εμπιστεύεται επειδή τους έχει εκλέξει. Οι τοπικές αρχές είναι "οι γενικοί φορείς" της κοινωνίας των πολιτών. Γνωρίζουν όλες τις κατηγορίες των πολιτών και τις ανάγκες τους. Όπως προαναφέρθηκε, έχουν επίσης την ικανότητα να συλλέγουν τις αξιολογήσεις των πολιτών και να δρομολογούν άμεσο διάλογο μαζί τους.

2.4. Λειτουργικές ρυθμίσεις

2.4.1. επιδοκιμάζει τη βούληση της Ένωσης να διαδραματίσει ηγετικό ρόλο στην καθοδήγηση και στον προσανατολισμό του συνόλου της διαδικασίας και, ως εκ τούτου, να προσφέρει ένα δυναμικό και συγκεκριμένο "πρόσωπο" στο σύνολο των πολιτών της Ευρώπης. Κατανοεί το μέλημα της Επιτροπής να μοιραστεί την ευθύνη με τα λοιπά θεσμικά όργανα της Ένωσης και να σεβαστεί την αρχή της επικουρικότητας, καλώντας τα κράτη να συνεργαστούν σε αυτή τη μείζονα για το μέλλον της δράση,

2.4.2. παίρνει το θάρρος, ωστόσο, να διατυπώσει ορισμένες προτάσεις που βασίζονται στο μοναδικό χαρακτήρα της στρατηγικής που πρέπει να υλοποιηθεί και στον αντίκτυπο που μπορεί να έχουν στην πράξη τα θέματα και τα μηνύματα που πρέπει να μεταβιβαστούν στο κοινό:

- τα υφιστάμενα κέντρα ευρωπαϊκής πληροφόρησης της Ένωσης στα κράτη μέλη και στις υποψήφιες προς ένταξη χώρες πρέπει να ανανεωθούν ως προς το σχεδιασμό και τη λειτουργία τους,

- η συμμετοχή των οργάνων πληροφόρησης του Κοινοβουλίου και του Συμβουλίου στη χάραξη της στρατηγικής και στην επεξεργασία των θεμάτων και των μηνυμάτων, πρέπει να έχει ως επακόλουθο την αποδοχή εκ μέρους τους μίας συντονισμένης υλοποίησης, σε πλήρη συνέργεια με την Ένωση,

- η συνεργασία των υπηρεσιών πληροφόρησης των κρατών καθώς και των υπηρεσιών των θεσμικών οργάνων της Ένωσης, ως "μοχλών επικοινωνίας", πρέπει να ρυθμίζεται με ακρίβεια στο "μνημόνιο συνεννόησης" που προβλέπεται στην έκθεση. Πράγματι, τα μηνύματα της Ένωσης δεν πρέπει σε καμία περίπτωση να διαστρεβλωθούν, ακόμη και εάν πρέπει να προσαρμοστούν στις ευαισθησίες των πολιτών των κρατών μελών,

2.4.3. είναι διατεθειμένη να αποτελέσει συμβαλλόμενο μέρος του εν λόγω μνημονίου, καθώς θεωρεί ότι η κινητοποίηση των υπευθύνων στους οργανισμούς περιφερειακής διοίκησης των κρατών μελών ή των υποψήφιων χωρών είναι απαραίτητη, είτε προκειμένου να εξατομικευτεί περισσότερο η προς τα κάτω πληροφόρηση, και επομένως να καταστεί πιο αποτελεσματική, είτε προκειμένου να διευκολυνθεί η προς τα άνω επικοινωνία των πολιτών με την Ένωση. Προτείνει, για παράδειγμα, στο πλαίσιο του πρωτοκόλλου συνεργασίας με την Επιτροπή, να προσδιοριστούν οι εκδηλώσεις που μπορεί να οργανωθούν από κοινού σχετικά με θέματα που επιδρούν άμεσα στη ζωή των πολιτών και που υπάγονται πλήρως ή εν μέρει στις αρμοδιότητες των οργανισμών τοπικής αυτοδιοίκησης και περιφερειακής διοίκησης,

2.4.4. εκτιμά ότι, πέραν των κέντρων ευρωπαϊκής πληροφόρησης, ατόμων ή ομάδων, που θα κινητοποιηθούν στα κράτη, πρέπει να κινητοποιηθούν επίσης όλα τα μέλη των ευρωπαϊκών θεσμικών οργάνων, όπως τα κράτη μέλη, οι περιφέρειες, οι δήμοι και οι τοπική αυτοδιοίκηση καθώς και τα μέλη της Ευρωπαϊκής Συνέλευσης, της Επιτροπής των Περιφερειών και της Ευρωπαϊκής Οικονομικής και Κοινωνικής Επιτροπής, και να τους χορηγηθεί ένα "φύλλο πορείας", προκειμένου να υποστηρίξουν ή/και να συμμετάσχουν στην εκστρατεία πληροφόρησης και επικοινωνίας,

2.4.5. προτείνει να ενταχθούν τα παραδοσιακά μέσα ενημέρωσης στα πρώτα κιόλας στάδια της διαδικασίας χάραξης της στρατηγικής. Έτσι, είναι δυνατόν να συσταθεί μία ομάδα δημοσιογράφων από τον έντυπο και τον ηλεκτρονικό Τύπο, η οποία θα κληθεί να εκφράσει τη γνώμη της σχετικά με τα σχέδια επικοινωνίας, ώστε να αξιολογηθεί η σαφήνεια, η ακρίβεια και το ενδιαφέρον τους σε δημοσιογραφικό επίπεδο. Είναι προφανές ότι, στο γενικό μηχανισμό που θα τεθεί σε εφαρμογή, τα μέσα ενημέρωσης αποτελούν επίσης έναν από τους στόχους της επικοινωνίας. Για το σκοπό αυτό, προτείνεται να διευρύνει η Ένωση το ακροατήριό της πέραν των ειδικευμένων στις ευρωπαϊκές υποθέσεις, με τη θεσμική έννοια, δημοσιογράφων. Ιδιαίτερη προσπάθεια πρέπει να καταβληθεί προς την κατεύθυνση των εθνικών και περιφερειακών οπτικοακουστικών μέσων ενημέρωσης, καθώς από αυτά ενημερώνεται σημαντική μερίδα (κάθε ηλικίας) του ευρωπαϊκού κοινού. Πρέπει να επιδιωχθούν συμφωνίες εταιρικής σχέσης. Επίσης, οι δημοσιεύσεις πρέπει να ανανεωθούν ως προς το σχεδιασμό, κυρίως γλωσσολογικό, και τη διάδοσή τους,

2.4.6. θεωρεί, όσον αφορά τις νέες τεχνολογίες, ότι η Ένωση πρέπει να προβάλλει τις υφιστάμενες ιστοθέσεις και να εξακριβώσει την ύπαρξη συνδέσμων ή να δημιουργήσει συνδέσμους με τις άλλες σημαντικές ιστοθέσεις, ευρωπαϊκές, εθνικές ή περιφερειακές.

2.5. Διεύθυνση

2.5.1. αναγνωρίζει την ανάγκη να προσαρμόζονται τα μηνύματα στο ενδιαφερόμενο κοινό και κατά συνέπεια να παρέχεται στα "κέντρα ευρωπαϊκής πληροφόρησης" ένα περιθώριο αξιολόγησης. Τονίζει όμως ότι, αφ' ης στιγμής καθοριστεί η στρατηγική, η διεύθυνση των δράσεων πληροφόρησης και επικοινωνίας πρέπει να ανατεθεί στην Ευρωπαϊκή Επιτροπή, η οποία θα εξασφαλίζει την περιοδική αξιολόγησή τους και θα ενημερώνει σχετικά τη ΔΟΠ καθώς και τα θεσμικά όργανα, τα κράτη μέλη και τις υποψήφιες χώρες,

2.5.2. εκτιμά ότι ο ευρωπαίος πολίτης πρέπει να μπορεί να προσδιορίζει την Ευρωπαϊκή Ένωση ως πηγή και αρμόδιο φορέα για την πληροφόρηση που του παρέχεται, αλλά και ως συνομιλητή, εφόσον επιθυμεί να διεξάγει διάλογο μαζί της.

2.6. Μέσα

2.6.1. Υπογραμμίζει τη χρηματοοικονομική βοήθεια που παρέχουν ήδη σήμερα οι οργανισμοί τοπικής αυτοδιοίκησης και περιφερειακής διοίκησης και οι εταίροι τους, στην πολιτική πληροφόρησης της Ευρωπαϊκής Ένωσης, διαθέτοντας ίδιους, διόλου δευτερεύοντες πόρους για τη λειτουργία των επίσημων δικτύων πληροφόρησης της ΕΕ,

2.6.2. υπενθυμίζει ότι, λόγω του πρωταρχικού χαρακτήρα της, πρέπει να παραχωρείται στην στρατηγική πληροφόρησης και επικοινωνίας, ο κατάλληλος προϋπολογισμός,

2.6.3. υπογραμμίζει ότι οι προτάσεις της εντάσσονται στο πλαίσιο του πρωτοκόλλου που αφορά τις μορφές συνεργασίας με την Ευρωπαϊκή Επιτροπή και ειδικότερα την "πολιτική πληροφόρησης στο πλαίσιο της εγγύτητας", και ότι αποκλειστικός στόχος τους είναι να συμβάλουν στην επιτυχία της στρατηγικής πληροφόρησης και επικοινωνίας της Ένωσης. Οι προτάσεις καθορίζονται από τις σημαντικές εξελίξεις που βιώνει η Ένωση, η οποία οφείλει να δώσει οριστική λύση στο έλλειμμα διαφάνειας και δημοκρατίας απέναντι στους πολίτες της. Για το λόγο αυτό, η Επιτροπή των Περιφερειών θέλησε να εξετάσει και στη συνέχεια να υπενθυμίσει τη φύση και τους κανόνες υλοποίησης της στρατηγικής πληροφόρησης και επικοινωνίας, ώστε να τη θέσει καλύτερα στην υπηρεσία των πολιτών και της σχέσης που πρέπει να δημιουργηθεί με την Ευρωπαϊκή Ένωση. Αυτή είναι η κατευθυντήρια γραμμή και η φιλοδοξία που διαπνέει τις προτάσεις της,

2.7. τονίζει, τέλος, τα ακόλουθα σημεία:

2.7.1. στρατηγική προσέγγιση: πρέπει να πληροί τους κανόνες που διέπουν όλες τις δράσεις επικοινωνίας, δηλαδή ειδικότερα να λαμβάνει υπόψη τις αντιληπτικές συνήθειες του πολίτη καταναλωτή, να δημιουργεί θετική σχέση μαζί του, να του παρέχει σημεία αναφοράς που θα καθιστούν κατανοητό το μήνυμα, να προωθεί το περιεχόμενο του μηνύματος και, τέλος, να αποδέχεται ότι η εν λόγω προσέγγιση εντάσσεται στη διαδικασία λήψης αποφάσεων,

2.7.2. θέματα επικοινωνίας: πρέπει να έχουν ως κατευθυντήριο άξονα την προστιθέμενη αξία που συνιστά η Ένωση, και παράλληλα να βασίζονται στις κυρίαρχες αξίες των ευρωπαίων πολιτών και να αναπτύσσουν συγκεκριμένα παραδείγματα ικανά να επιτύχουν τη συναίνεσή τους. Η Επιτροπή των Περιφερειών προτείνει ορισμένα θέματα, τα οποία μπορούν να καταδείξουν ότι η σημερινή δράση της Ένωσης βρίσκεται ήδη στην υπηρεσία των πολιτών και, όσον αφορά τις μελλοντικές κατευθύνσεις και προκλήσεις, δίδει έμφαση στη διεύρυνση και στο ρόλο της Ευρωπαϊκής Συνέλευσης και στον αντίκτυπο των αποτελεσμάτων της,

2.7.3. οργάνωση συνέργειας μεταξύ των υπηρεσιών των ευρωπαϊκών θεσμικών οργάνων, των κρατών μελών, των υποψήφιων χωρών και των οργανισμών τοπικής αυτοδιοίκησης και περιφερειακής διοίκησης: οι τελευταίες αποτελούν αναμφισβήτητα απαραίτητους μοχλούς τόσο για τη μετάδοση όσο και για την προσαρμογή των μηνυμάτων. Πρέπει ωστόσο να τηρούν το στόχο της στρατηγικής, δηλαδή να νομιμοποιούν την πραγματικότητα της Ένωσης και να θέτουν τις βάσεις για άμεσο διάλογο με τους πολίτες,

2.7.4. συμμετοχή των οργανισμών τοπικής αυτοδιοίκησης και περιφερειακής διοίκησης και των εταίρων τους: η εμπιστοσύνη που θα δείξει η Ένωση στους εν λόγω οργανισμούς θα έχει ως αποτέλεσμα αφενός την καλύτερη γνώση των προσδοκιών των πολιτών, την επιλογή καλύτερα στοχοθετημένων θεμάτων, την ακριβέστερη μετάδοση των μηνυμάτων της, και αφετέρου τη μεταβίβαση προς την Ένωση των αντιδράσεων των πολιτών που μπορεί να δρομολογήσουν τον επιζητούμενο διάλογο,

2.7.5. αναδιοργάνωση των υφιστάμενων κέντρων πληροφόρησης της Ένωσης, συμπεριλαμβανομένων των δημοσιεύσεων, τόσο ως προς το σχεδιασμό όσο και ως προς τη λειτουργία τους. Η ευαισθητοποίηση των παραδοσιακών μέσων ενημέρωσης και η κινητοποίησή τους, πέραν των ειδικευμένων δημοσιογράφων, θα συντείνει στην πραγματική απήχηση της στρατηγικής πληροφόρησης και επικοινωνίας που πρέπει να υλοποιηθεί μέσα από τα μέσα ενημέρωσης, καθώς και στην ορθολογικότερη και πιο ανοικτή χρήση των νέων τεχνικών επικοινωνίας,

2.7.6. αξιοποίηση της επικαιρότητας και κατά πρώτο λόγο των θεσμικών προτάσεων της Συνέλευσης για το μέλλον της Ευρωπαϊκής Ένωσης,

2.7.7. οι προκλήσεις της αναμόρφωσης της πολιτικής πληροφόρησης και επικοινωνίας της Ευρωπαϊκής Ένωσης, η οποία προτάθηκε από την Επιτροπή και λαμβάνει υπόψη τη δήλωση του Λάακεν. Η Επιτροπή των Περιφερειών εκφράζει την ελπίδα ότι οι παρατηρήσεις και οι προτάσεις της θα ληφθούν υπόψη, καθώς είναι πεπεισμένη ότι οι περιφερειακές και τοπικές αρχές που εκπροσωπεί αποτελούν τον απαραίτητο κρίκο για τη χάραξη μίας δυναμικής στρατηγικής πληροφόρησης και επικοινωνίας, η οποία να ανταποκρίνεται στις προσδοκίες των πολιτών, καθώς και για την εγκαθίδρυση δημοκρατικού διαλόγου μεταξύ της Ένωσης και των πολιτών της και την επίτευξη της συναίνεσής τους στην πολιτική δράση των θεσμικών οργάνων της Ένωσης.

Βρυξέλλες, 21 Νοεμβρίου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 192 της 12.8.2002, σ. 24.